Ministrica Đapo sa kantonalnim resornim ministrima razgovarala o uspostavi novih zaštićenih područja

**USPOSTAVA NOVIH ZAŠTIĆENIH PODRUČJA ZNAČI**

**I**

**PRISTUP EVROPSKIM FONDOVIMA**

U cilju suradnje i uspješnog provođenja aktivnosti u procesu uspostave novih zaštićenih područja, federalna ministrica okoliša i turizma **dr. Edita Đapo** održala je sastanak sa resornim kantonalnim ministrima iz Zeničko-dobojskog, Hercegovačko-neretvanskog i Kantona 10. te predstavnicima Programa Ujedinjenih nacija za okoliš (UNEP).

Površina zaštićenih područja u Federaciji BiH sada iznosi svega 3,24%, što je mala površina ako se uzie u obzir iznimno bogatstvo diverziteta, specifična biološka raznolikost, prirodne ljepote i fenomeni naše zemlje. Standard i zahtjev Evropske unije je da svaka zemlja treba zaštititi najmanje 10% svoje teritorije.

Za naredni period je predviđena uspostava pet novih zaštićenih područja u Federaciji Bosne i Hercegovine i to: Livanjsko polje, planina Zvijezda, pećinski sistem Vjetrenica, Bjelašnica-Treskavica-kanjon Rakitnice i botaničko-floristički rezervat Mediteranetum, što bi, nakon provedbe planiranih aktivnosti, moglo iznositi i 5% zaštićenih područja.

Zaštićena prirodna područja predstavljaju osnovni alat za zaštitu prirode u Bosni i Hercegovini i svijetu, a sva zaštićena podučja će nakon ulaska u EU postati dio evropskog prirodnog nasljeđa.

Proces uspostave zaštićenih područja omogućava Bosni i Hercegovini korištenje i sredstava iz fondova Evropske unije i zato je potrebno definirati lokalitete koji su i od evropskog značaja i utvrditi koji je to postotak državne teritorije.

Ta područja ni u kom slučaju neće biti „ograđena” zaštićena područja, već su otvorena i često ovise o održivim ljudskim djelatnostima i upotrebi zemljišta. Ukoliko su vlasnici nekretnina izloženi ograničenjima, onda imaju pravo na poticaje ne samo državne, nego i sredstava Evropske unije, što je veoma važno. To su poticaji u smislu zahvata ili djelatnosti koji će biti prihvatljivi sa aspekta zaštite priorde, posebno kroz ruralni razvoj te se može očekivati da se najviše sredstava dobije iz fondova EU upravo u segmentu poticaja.